钦定古今图书集成/明伦汇编/官常典/第633卷 > 高绰
## 钦定古今图书集成/明伦汇编/官常典/第633卷 > 高绰

按《魏书高允传》：“允子怀，怀子绰，字僧裕，沈雅有度量，
博涉经史。太和十五年，拜奉朝请，太尉法曹行参军，
寻兼尚书祠部郎，以母忧去职。久之，除治书侍御史，
转洛阳令，又诏参议律令，迁长兼国子博士，行颍川
郡事。诏假节，行泾州刺史。肃宗初，大乘贼起于冀州，
都督元遥率众讨之，诏绰兼散骑常侍，持节以白虎”
幡军前招慰，绰信著州里，降者相寻。军还，除汲郡太
守，固辞不拜。御史中尉元匡奏“高聪及绰等朋附高
肇”，诏并原罪。俄行荥阳郡事。以本将军出除豫州刺
史。为政清平，抑强扶弱，百姓爱之，流民归附者二千
馀户。迁后将军、并州刺史。正光三年冬，暴疾卒，年四
十八。四年九月，诏赠安东将军、冀州刺史。谥曰简。